Shigeaki Sugeta

Shigeaki Sugeta (Yamaguchi-Ken, 2 de làmpadas de su 1933) est unu linguista giaponesu, autore de su primu vocabolàriu sardu-giaponesu.

 Biografia 
Nàschidu in Yamaguchi-Ken, Shigeaki Sugeta si làureat in Lìteras in su 1957, in su Dipartimentu de Limba e Literadura inglesa de s'Universidade de Waseda, in Tokyo, e torra, semper in Lìteras, in su 1959, in su Dipartimentu de Glotologia de s'Universidade de Tokyo.

Dae su 1962 a su 1964 est borsista de su guvernu italianu in s'Universidade de Firentze, e in cue sighit sas letziones de Bruno Migliorini. In su 1964, pro sa prima borta, arribat in Sardigna e incumentzat a istudiare sa limba sarda.

In su 1991, pro sos istùdios suos, benit numenadu Cavalieri a su mèritu de sa Repùblica Italiana dae su presidente Frantziscu Cossiga.

Dae su 1993 a su 1997 est Diretore de sa Sotziedade Giaponesa de Linguìstica Romanza (Societas Japonica Studiorum Romanicorum), e at insegnadu pro annos in sas càtedras de Linguìstica Generale, Romanza e Italiana de s'Universidade de Waseda.

In s'Universidade de Waseda at ammaniadu cursos medas de sardu pro 31 annos, e pro agiudare sos dischentes suos at creadu, in su 1984, su primu vocabulàriu sardu-giaponesu de semper. Su matessi vocabulàriu, cun in prus sas bortaduras in italianu, l'at torradu a publicare sa domo editora "Edizioni della Torre" in su 2000. Pro su traballu suo, at retzidu su prèmiu "La Marmora" (sa de XVIII editziones) de su Rotary Club de Casteddu. Semper in su 2000 at retzidu fintzas su prèmiu "Mirto d'Oro difensore dei sardi". 

Cun s'Universidade de Casteddu at collaboradu in su 2003, organizende unu cunvegnu internatzionale dedicadu a sa limba e a sa cultura de sa Sardigna in s'Universidade de Waseda, gràtzias a unu protocollu de intesa istipuladu in su 2002.

Dae su 2002 est divènnidu consulente de s'Instutute of Italian Studies de s'Universidade de Waseda.

In su 2010 at fatu una lectio magistralis in s'Istitutu Ciusa de Nùgoro, semper in contu de limba sarda, in ue at fintzas chistionadu de comente at incumintzadu a la connòschere a l'apretziare.

Shigeaki Sugeta s'est semper dichiaradu in favore de un'unificatzione de sa limba sarda iscrita, pro la sarvare e fàghere in manera chi non mòrgiat, e chi siat ufitziale in paris a s'italianu, comente su catalanu in Catalugna. Amigu de Dolores Turchi, at biagiadu pro annos in Sardigna, chistionende in sardu cun totu cantos chene problemas.

 Publicatziones 
Su curriculum vitae de Shigeaki Sugeta est mannu meda, e bi sunt artìculos e libros chi s'òcupant de sa limba sarda, de s'italianu e fintzas de àteras. Una lista (no intrea) de sas publicatziones suas de importu prus mannu:





 Riferimentos 

Categoria:Giaponesos
Categoria:Linguistas
Categoria:Linguìstica sarda